
Uznesenie Správny súd v Bratislave v právnej veci žalobcu: CBD CENTRAL EUROPE, s.r.o., so sídlom Štúrova 3450/55A, 949 01 Nitra, IČO: 53 612 019, právne zastúpený: JUDr. Ivo Babjak, advokát, so sídlom Sovietskych hrdinov 33, 089 01 Svidník, IČO: 42 227 534, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o preskúmanie zákonnosti rozhodnutia žalovaného č. 103335930/2022 zo dňa 13. decembra 2022, takto rozhodol: I. Správny súd v Bratislave konanie z a s t a v u j e . II. Žiaden z účastníkov konania n e m á p r á v o na náhradu trov konania. odôvodnenie: 1. Žalobca sa prostredníctvom svojho právneho zástupcu žalobou podanou na Krajskom súde v Nitre dňa 1. marca 2023 domáhal preskúmania zákonnosti rozhodnutia žalovaného č. 103335930/2022 zo dňa 13. decembra 2022. Podanej správnej žalobe bola pridelená sp. zn. 15S/7/2023. 2. V zmysle § 3 ods. 3 písm. b) zákona č. 151/2022 Z. z. o zriadení správnych súdov a o zmene a doplnení niektorých zákonov v znení neskorších predpisov prešiel výkon súdnictva od 1. júna 2023 z krajských súdov na správne súdy vo všetkých veciach, v ktorých je daná právomoc správnych súdov, a to z Krajského súdu v Bratislave, Krajského súdu v Nitre a Krajského súdu v Trnave na Správny súd v Bratislave. Z uvedeného dôvodu je spis Krajského súdu v Nitre sp. zn. 15S/7/2023 vedený na Správnom súde v Bratislave pod sp. zn. NR-15S/7/2023. 3. Správny súd v Bratislave lustráciou v Obchodnom registri Slovenskej republiky (ďalej len „obchodný register“) zo dňa 26. februára 2024 zistil, že od 24. decembra 2024 bol žalobca vymazaný z obchodného registra, čím v súlade s ust. § 68 ods. 1 zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) zanikol bez právneho nástupcu a stratil tak právnu subjektivitu. Ďalej z výpisu z obchodného registra vyplýva, že na základe uznesenia Okresného súdu Nitra č. k. 32CbR/43/2023-32 zo dňa 15. novembra 2024, ktoré nadobudlo právoplatnosť dňa 18. novembra 2024, bolo rozhodnuté o výmaze obchodnej spoločnosti CBD CENTRAL EUROPE, s.r.o., so sídlom Štúrova 3450/55A, 949 01 Nitra, IČO: 53 612 019, zapísanej v Obchodnom registri Okresného súdu Nitra, Odd.: Sro, Vložka č.: 53720/N, bez likvidácie. 4. Podľa § 2 ods. 1 zákona č. 162/2015 Z. z. Správny súdny poriadok v znení neskorších predpisov (ďalej len „SSP“) v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 5. Podľa § 35 ods. 1 SSP procesnú subjektivitu má ten, kto má spôsobilosť mať práva a povinnosti, orgán verejnej správy a ten, komu ju zákon priznáva.
6. Podľa § 25 SSP ak tento zákon neustanovuje inak, použijú sa na konanie pred správnym súdom primerane ustanovenia prvej a druhej časti Civilného sporového poriadku okrem ustanovení o intervencii. Ak niektorá otázka nie je riešená ani v Civilnom sporovom poriadku, správny súd postupuje primerane podľa základných princípov konania tak, aby sa naplnil účel správneho súdnictva.. 7. Podľa § 64 zákona č. 160/2015 Z. z. Civilný sporový poriadok v znení neskorších predpisov (ďalej len „CSP“) ak strana zanikne počas konania skôr, ako sa konanie právoplatne skončilo, súd rozhodne, že v konaní pokračuje s jej právnym nástupcom. Ak právneho nástupcu niet, súd konanie zastaví. 8. Podľa § 68 ods. 1 Obchodného zákonníka spoločnosť zaniká ku dňu výmazu z obchodného registra, ak tento zákon neustanovuje inak. 9. Podľa § 68b ods. 1 písm. c) Obchodného zákonníka súd aj bez návrhu rozhodne o zrušení spoločnosti, ak spoločnosť nespĺňa podmienky podľa § 2 ods. 3. 10. Podľa § 97 SSP ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len „procesné podmienky“). 11. Podľa § 99 písm. b) SSP správny súd konanie uznesením zastaví, ak zistil taký nedostatok procesnej podmienky konania, ktorý nemožno odstrániť, a nebol dôvod na odmietnutie žaloby podľa § 98 ods. 1. 12. Správny súd nahliadnutím do výpisu z obchodného registra Okresného súdu Nitra s dátumom vydania 26. februára 2025 zistil, že žalobca ako právnická osoba (obchodná spoločnosť) bol rozhodnutím súdu o zrušení obchodnej spoločnosti podľa § 68 ods. 4 písm. b) Obchodného zákonníka, z dôvodov podľa § 68b ods. 1 písm. c) Obchodného zákonníka, zrušený od 3. januára 2024, a ako zapísaná osoba ex offo vymazaný z obchodného registra s účinnosťou od 24. decembra 2024. Zánikom žalobcu (právnickej osoby) bez právneho nástupcu nastala strata spôsobilosti žalobcu byť účastníkom konania, teda strata procesnej subjektivity, ktorá je neodstrániteľným nedostatkom podmienok správneho súdneho konania. 13. Nakoľko k zániku žalobcu došlo v priebehu súdneho konania (po podaní žaloby na správny súd), a to bez právneho nástupcu podľa hmotného práva, táto skutočnosť spôsobila neodstrániteľnú vadu konania a správny súd konanie vo veci podľa § 99 písm. b) SSP v spojení s § 35 ods. 1 SSP zastavil. 14. O náhrade trov konania správny súd rozhodol podľa ustanovenia § 170 písm. b) SSP, podľa ktorého žiaden z účastníkov konania nemá právo na náhradu trov konania, ak bolo konanie zastavené. 15. Toto rozhodnutie prijal senát správneho súdu pomerom hlasov 3:0 (§ 139 ods. 4 SSP). Poučenie: Proti tomuto uzneseniu možno podať kasačnú sťažnosť v lehote 30 dní od jeho doručenia, na Správny súd v Bratislave (§ 493e SSP). O kasačnej sťažnosti rozhoduje Najvyšší správny súd Slovenskej republiky. V kasačnej sťažnosti sa má popri všeobecných náležitostiach (§ 57 SSP) uviesť označenie napadnutého rozhodnutia, údaj, kedy bolo napadnuté rozhodnutie doručené sťažovateľovi, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva (sťažnostné body) a návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti. V konaní o kasačnej sťažnosti musí byť sťažovateľ alebo opomenutý sťažovateľ v zmysle § 449 ods. 1 SSP zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Povinné zastúpenie advokátom v kasačnom konaní sa nevyžaduje, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa;
b) ide o konania o správnej žalobe podľa § 6 ods. 2 písm. c) a d); c) je žalovaným Centrum právnej pomoci.

